โฆษกสำนักงานปรมาณูเพื่อสันติ ยืนยัน ยังไม่พบการรั่วไหลของสารซีเซียม 137 จากโรงงานหลอมเหล็ก
นางเพ็ญนภา กัญชนะ รองเลขาธิการสำนักงานปรมาณูเพื่อสันติ และโฆษกสำนักงานปรมาณูเพื่อสันติ กล่าวถึงการตรวจสอบหาสารซีเซียม 137 หลังพบวัสดุกัมมันตรังสีในโรงงานหลอมเหล็กแห่งหนึ่งในจังหวัดปราจีนบุรี ว่า ขณะนี้อยู่ระหว่างขั้นตอนการตรวจสอบของเจ้าหน้าที่ตำรวจ ซึ่งในส่วนของโรงหลอมเหล็กของโรงงานดังกล่าว จะแยกส่วนออกมาจากโกดังเก็บวัสดุ ซึ่งจากการตรวจสอบฝุ่นแดงที่เกิดจากการหลอมเหล็ก พบสารซีเซียม 137 ในระดับที่สูงกว่าปกติ โดยได้มีการประสานเจ้าหน้าที่สาธารณสุขจังหวัด ส่งเจ้าหน้าที่มาเจาะเลือดตรวจร่างกายพนักงาน และตรวจสอบการปนเปื้อนภายนอกร่างกาย เก็บตัวอย่างปัสสาวะ เพื่อตรวจสอบการปนเปื้อนรังสีในร่างกาย ขณะนี้ยังรอผลการตรวจสอบจากห้องปฏิบัติการอยู่ ส่วนการตรวจสอบสุขภาพ ยังไม่พบว่าพนักงานคนใดมีสุขภาพไม่ปกติ ทั้งนี้รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ได้สั่งการให้มีการเฝ้าระวังและติดตามสารกัมมันตรังสีดังกล่าว โดยให้ทุกหน่วยงานในกระทรวงทำงานร่วมกัน เน้นย้ำให้ดูแลความปลอดภัยของประชาชนและสิ่งแวดล้อม ทั้งดิน น้ำ และอากาศ พร้อมตั้งศูนย์เฝ้าระวังและติดตาม เพื่อสื่อสารให้กับประชาชนเข้าใจ ทั้งนี้สำนักงานปรมาณูเพื่อสันติ ประสานไปยังโรงงานที่ได้รับใบอนุญาตให้เพิ่มมาตรการตรวจสอบ และการเก็บรักษาวัสดุที่ได้รับอนุญาตเพิ่มมากขึ้น เพื่อป้องกันการเกิดเหตุลักษณะดังกล่าว ขณะที่ร้านรับซื้อของเก่าเจ้าหน้าที่ได้ให้ข้อมูลเพิ่มเติม พร้อมรูปภาพประกอบ หากพบเห็นอุปกรณ์ลักษณะดังกล่าวไม่ให้เข้าใกล้และแจ้งเจ้าหน้าที่ทันที ส่วนประชาชนขอให้สบายใจได้ เจ้าหน้าที่ได้มีการตรวจสอบพื้นที่ใกล้เคียงโรงงานทั้ง 2 แห่ง รวมถึงพื้นที่อื่นๆ ด้วย มีการตรวจสอบสภาพอากาศทุกวัน ไม่น่ากังวลแต่อย่างใดอย่างไรก็ตามระบบการหลอมของโรงงานเป็นระบบปิด โอกาสที่จะหลุดออกสู่ภายนอกเป็นไปได้ยาก เพราะมีกระบวนการดักฝุ่นที่ได้จากการหลอมเหลวลงในถุงบิ๊กแบ็ค ซึ่งมีโอกาสหลุดออกไปสู่สภาพแวดล้อมภายนอกน้อย ทั้งนี้ เจ้าหน้าที่ยังคงติดตามสารซีเซียม 137 ที่สูญหายอยู่ หากผู้ใดพบเห็นวัสดุที่มีลักษณะเป็นแท่งกลมๆ สามารถแจ้งเจ้าหน้าที่ ได้ที่สายด่วน 1296 และห้ามเข้าใกล้ด้วยเด็ดขาด ส่วนที่ถูกหลอมเหลว เจ้าหน้าที่ได้เก็บถุงบิ๊กแบ็คทั้งหมดไว้ในที่ปลอดภัยแล้ว